Valeria Gordeev
D Valeria Gordeev (* 1986 z Dibenga) isch e dytschi Schriftstelleri un Illuschtrateri. Anne 2023 het si dr Ingeborg-Bachmann-Bryys gwunne.

Lääben un Wäärch 
D Eltere vu dr Valeria Gordeev sin Ändi 1970er Johr us dr Sowjetunion uusgwanderet; iir Familie läbt hite z Russland, in dr Ukraine, dr USA un z Dytschland. D Gordeev het z Berlin Mathematik un Art in Context studiert un Literarisch Schryybe z Leipzig. Iri Abschlussaarbet an dr Uniwersiteet vu dr Chinscht z Berlin isch e Raisefierer an Böhmisch Meer bi dr Ingeborg Bachmann gsii, wu ne Gedicht vu dr eeschtryychische Autoori as Grundlaag ghaa het.

E Romanprojäkt zue me fiktive Foorschigsinschtitut, wu versuecht d Lyych vum Lenin z erhalte, isch 2018 im Rame vu dr Autoorewäärchstatt Prosa dur s Literarisch Colloquium Berlin gfeerderet woore. In Zytschrifte un andere Periodika het si syterhäär Uusziig us em Romaan un aigeständigi Verzellige vereffetligt.

Anne 2023 isch d Valeria Gordeev vu dr Juroori Insa Wilke zue dr Dääg vu dr dytschsproochige Literatuur z Klagenfurt am Wörthersee yyglaade woore un het deert mit irem Proosatäxt Er putzt dr Ingeborg-Bachmann-Bryys gwunne.

Zaichnige un Illuschtrazioone vu dr Gordeev zue literaarische Wäärch sin im Guggolz Verlag uusechuu. In Zämenaarbet mit em Autoor Franz Friedrich duet si Liedtäxt fir d Film vum Reschiseer Max Linz verfasse. D Valeria Gordeev läbt un schafft z Berlin.

Uusglääseni Uuszaichnige un Stipändie 
 2018: Autoorewäärchstatt Proosa vum Literaarische Colloquium Berlin 
 2019: Literatuurstipändium vum Land Brandeburg
 2020: Literatuurstipändium vum Land Baade-Wiirttebäärg
 2020: Gränzgänger Rescherschestipändium vu dr Robert-Bosch-Stiftig
 2021: Nominierig fir dr Alfred-Döblin-Bryys
 2022: Bryys vu dr Floriana Biennale fir Literatuur 
 2023: Ingeborg-Bachmann-Bryys

Uusglääseni Wäärch 
 Das Geheimnis der Piroschki. Erzählung. In: Federlesen. Anthologie der Jürgen Ponto-Stiftung zur Förderung junger Künstler, Berlin 2018.
 Die Zikade entschlüpft ihrer goldglänzenden Hülle. Romanauszüge. In: Sprache im technischen Zeitalter, Berlin 2018.
 The Time Machine Of The Benjaminian Front. Erzählung. in: Koschke. Publikation der Woche der Kritik, Berlin 2019.
 Archeology TV. Prosa. In: Tippgemeinschaft. Anthologie, Leipzig 2019.
 Ist es eine Utopie? Ist es eine Dystopie?. Essay. Kollaboration mit Franz Friedrich. In: schliff. Edition text+kritik, Band 11: Utopie, Köln 2021.

Weblink 
 
 Valeria Gordeev uf dr Websyte vum Bachmann-Bryys

Fueßnote 

Autor
Literatur uf Dütsch
Literatur (21. Joorhundert)
Epiker
Dütsche
Läbigi Person
Frau